На 29 май от 17:30 ч. в зала 2.203 (втори учебен корпус) на Русенския университет Спортно туристическо и природозащитно дружество „Академик“-Русе ще представи две свои печатни издания и мултимедийна презентация за участие в международна експедиция.

 Заслужилият професор на Русенския университет доц. д-р Стефан Вичев ще представи сборника *Многовековната история на България в събитийния календар на СТПД „Академик“ – Русе,* съставен oт дългогодишния деятел на дружеството инж. Стефан Георгиев*.*

Появата на изданието стана възможна в резултат на съдействието на десетки деятели на дружеството и с подкрепата на Общинска фондация „Русе - град на свободния дух“ и Фондация „Еконт“ в рамките на конкурса за проекти „Знание и растеж“ за 2017 г.

 Съдържанието на книгата е дублирано и на компактдиск.

 С издаването на двата продукта се цели популяризиране на свързаните със значими събития в тринадесетвековната история на България, в т. ч. с историята на Русе, походи, щафети, конкурси и други инициативи, прояви и събития на русенските студенти и преподаватели, осъществени от 1961 г. до наши дни.

 Очакванията са с това да се въздейства и се дадат на младите хора от ученически, студентски, спортни, туристически и др. сдружения и формирования идеи и примери, да се сподели опит, за иницииране и провеждане на нови интересни, атрактивни изяви, изпълнени с патриотичен дух.

 Премиерно ще бъдат разлистени и страниците на издадения с подкрепата на Програма „Ти и Лидл за по-добър живот“ *Пътеводител по маршрути до природните, историческите и културни забележителности в околностите на Русе“*.

 С презентацията на спелеолога Тихомир Енчев публиката ще се пренесе за кратко в приказния свят на пещерите в Западна Украйна. В района на с. Короливка, Тернополска област, от 28.04 до 10.05. спелеолози от спелеоклуб „Академик“ извършиха 4 прониквания, заснемане, изкопна и проучвателна дейност като част от международната експедиция, „Оптимистическая 2018“, организирана от Спелеоклуб „Циклоп“ от гр. Лвов Украйна.